Tänapäeval on kõigil oma online profiil. See tekib kõigest, mida Google sinu kohta teab, sotsiaalvõrgustiku tarkvara (näiteks Orkut, Facebook) kontodest ja muust sellisest.  Personalitöötajal ja ka minul on liiga lihtne järgi vaadata, kes sa internetis oled. Lihtsam kui mitte vaadata. Ja sinul on internetis lihtne olla keegi teine, näiteks koer. Kogu sellest lihtsusest hoolimata tahan ma olla kindel, et see koer ei haugu mu kõrvallauas ja tõsta jalga mu tooli peale. Rääkides kujundite keeles. Nii et tee vähemalt oma kandideerimise ajaks oma avalik info korda. Võibolla me hindame su hobisid, võibolla mitte. Poliitiline aktiivsus on tore, aga mitte hüperaktiivsus. Hea mõte on koristada  ära viited oma sadomaso blogile või vähemalt proovida teha nii, et see ei oleks esimene asi, mis inimesed sinu kohta teada saavad. Loomulikult me oleme kõik andnud oma hääle Rahva Raamatu kaitseks, aga kui su nimi on igas võimalikus online hääletuses, siis oled sa kas eriti aktiivne või puudub sul oma arvamus. Keegi ei taha võtta tööle hulle.